tttarun/llama2_hindi huggingface dataset:
19वीं सदी के सामाजिक-धार्मिक सुधार आंदोलनों की स्वरूपगत विशेषताओं की चर्चा करते हुए बताइये कि ये मध्यकालीन सुधार आंदोलनों से किस तरह भिन्न थे?
उत्तर :
उत्तर की रूपरेखा
प्रस्तावना
19वीं सदी के सुधार आंदोलनों की स्वरूप/विशेषता
मध्यकालीन सुधारों से भिन्नता
आधुनिक शिक्षा प्राप्त बुद्धजीवियों में यह चेतना फैली कि औपनिवेशिक शासन का मूल कारण तो भारतीय सामाजिक-सांस्कृतिक संरचना में मौजूद कुरीतियों में है। इसी कारण आधुनिक शिक्षा एवं पाश्चात्य विचारों से प्रभावित भारतीयों ने अपने सामाजिक-धार्मिक कुरीतियों को दूर करने के क्रम में सुधार आंदोलन आरंभ किये, किंतु ये सामाजिक धार्मिक सुधार आंदोलन विभिन्न स्वरूपों से युक्त थे-
सामाजिक सुधार का स्वरूपः 19वीं सदी के सुधार आंदोलन मुख्यतः सामाजिक सुधारों के स्वरूप से युक्त दिखाई देते हैं। चूँकि भारतीय समाज के मूल्य, रीति-रिवाज़ धर्म पर आधारित थे, अतः अनेक कुरीतियों का समर्थन धर्म के आधार पर किया जाता था। अतः धर्म में सुधार लाए बिना समाज में सुधार संभव नहीं था।
मध्यवर्गीय स्वरूपः सामाजिक धार्मिक सुधार आंदोलन का नेतृत्त्वकर्ता मध्यवर्ग था और उसके प्रचार-प्रसार का माध्यम पत्र-पत्रिकाएँ एवं पुस्तकें थी। इस आंदोलन का मुख्यतः प्रसार शिक्षित समूह एवं शहरी क्षेत्रों तक रहा। इस दृष्टि से इसका स्वरूप मध्यवर्गीय दिखाई देता है। इतना ही नहीं, सुधारकों की मांगे जैसे- सती प्रथा, विधवा प्रथा, प्रदा प्रथा, बहुपत्नी प्रथा की समाप्ति प्रायः समाज के मध्य या उच्च वर्ग से संबंधित थी।
प्रजातांत्रिक स्वरूपः सुधार आंदोलनों में व्यक्ति के अधिकारों, स्वतंत्रता तथा समानता पर बल दिया गया तो साथ ही महिला मुक्ति की भी बात की गई तथा कानून के माध्यम से सुधारों पर बल दिया गया।
शैक्षणिक स्वरूपः 19वीं सदी के सुधार आंदोलन चाहे किसी भी धर्म और समाज से जुड़े रहे हों, सभी में शिक्षा पर विशेष बल दिया गया।
इसके अलावा ये सामाजिक धार्मिक आंदोलन राजनैतिक विचारों को प्रसारित कर समाज में स्वदेशी व स्वराज जैसी अवधारणाओं को मज़बूत किया तो साथ ही नारी मुक्ति के स्वरूप से भी युक्त था।
मध्यकालीन भारतीय सुधार आंदोलन के स्वरूप से भिन्नताः 19वीं सदी के सुधार आंदोलन 16वीं सदी के मध्यकालीन भारतीय आंदोलन से भिन्न दिखाई देते हैं। वस्तुतः 19वीं सदी के सुधार आंदोलनों में कानून निर्माण द्वारा सामाजिक कुरीतियों का दूर करने पर बल दिया तो साथ ही आधुनिक शिक्षा पर बल देते हुए नारी मुक्ति की बात कही। यह बात 16वीं सदी के मध्यकालीन सुधारों पर नहीं दिखाई देती है। यहाँ पर कबीर, नानक जैसे समाज सुधारकों ने उपदेश देते हुए लोगों को नैतिक मूल्यों के पालन पर बल दिया और एक-दूसरे के सम्मान की बात कही।
16वीं सदी में इटली के लेखक वैसारी ने सर्वप्रथम 'पुनर्जागरण' शब्द का प्रयोग किया। इस शब्द के अर्थ को स्पष्ट करते हुए इसके उदय के प्रमुख कारणों की चर्चा करें।
उत्तर :
उत्तर की रूपरेखा:
पुनर्जागरण का अर्थ
पुनर्जागरण के उदय के प्रमुख कारण
निष्कर्ष
 इटली के लेखक वैसारी ने सर्वप्रथम 16वीं सदी में होने वाले सामाजिक, धार्मिक व आर्थिक क्षेत्रों में परिवर्तन को “पुनर्जागरण” शब्द से संबोधित किया। वस्तुतः 14वीं से 16वीं शताब्दी के बीच जिन लौकिक प्रवृत्तियों का उदय हुआ उसे पुनर्जागरण चेतना का नाम दिया गया जिसका केंद्रीय तत्त्व मानवतावाद था। इसमें तर्क, जिज्ञासा की प्रवृत्ति, कला एवं साहित्य में मानवतावादी भावनाओं की अभिव्यक्ति शामिल थी। फलतः अनुसंधान और आलोचनात्मक प्रवृत्तियों का विकास हुआ।
पुनर्जागरण के उदय के प्रमुख कारण
यूरोप में 11वीं से 13वीं सदी के बीच ईसाई और इस्लाम के अनुयायियों के बीच धर्मयुद्ध हुआ, जिसमें इस्लाम की विजय हुई। परिणामस्वरूप पोप समर्थित सेना की पराजय ने मौजूद चर्च व्यवस्था पर प्रश्नचिह्न लगाया। इस पराजय से पोप/चर्च के प्रति संशय की प्रवृत्ति पैदा हुई।
धर्मयुद्ध के दौरान यूरोपियों का अरबों से संपर्क हुआ। फलतः अरबों के माध्यम से यूरोपीय भारतीय ज्ञान एवं परंपरा से परिचित हुए, जिससे उनकी रूढि़वादी आस्थाएँ एवं मान्यताएँ ध्वस्त होने लगीं।
धर्मयुद्ध के दौरान सामंतों की सेना समाप्त हो गई तथा अपार धन संपदा की क्षति हुई। परिणामस्वरूप सामंतों की समाज में पकड़ ढीली हुई और मानव अपने को स्वतंत्र महसूस करने लगा।
15वीं सदी में जब तुर्कों ने रोमन साम्राज्य की राजधानी कस्तुनतुनिया पर अधिकार कर लिया तो यहाँ से बड़ी संख्या में विद्वान एवं कलाकार पलायन कर इटली चले गए। ये लोग अपने साथ प्राचीन रोमन साम्राज्य श्रेष्ठ साहित्य एवं चिंतन को साथ ले गए जिसमें प्राचीन ग्रीक एवं लैटिन साहित्य में मौजूद मानवतावादी चिंतन शामिल था। इन ग्रंथों का अध्ययन पुनः आरंभ हुआ। फलतः प्राचीन मानवतावादी चिंतन से प्रेरित होकर वर्तमान के संदर्भ में विचार होने लगा। इस तरह पुनर्जागरण की चेतना का उदय एवं विकास हुआ।
कस्तुनतुनिया के पतन के बाद भूमध्य सागरीय व्यापारिक मार्ग बाधित हो गया जिससे नए मार्गों की खोज को प्रोत्साहन मिला। इसी क्रम में कोलंबस ने अमेरिका व वास्को डी गामा ने भारत की खोज की। इन खोजों ने व्यक्तिगत उपलब्धियों एवं साहसिकता को बढ़ावा दिया, जबकि इसके पहले मानव उपलब्धि का श्रेय ईश्वर को दिया जाता था।
मध्यकाल में ज्ञान पर विशिष्ट लोगों का एकाधिकार था। परंतु पुनर्जागरण के समय प्रिंटिंग प्रेस के विकास के साथ ज्ञान सर्वसुलभ हो गया। बाइबिल का अनुवाद स्थानीय भाषाओं में हुआ। अब बाइबिल में ऐसा लिखा है, कहकर लोगों को गुमराह नहीं किया जा सकता है। अतः अब सत्य सत्ता की पुत्री नहीं बल्कि काल की पुत्री हो गई।
अतः पुनर्जागरण आंदोलन इटली से आरंभ होकर पूरे यूरोप में फैल गया और प्राचीन मानवतावादी चिंतन पुनः केंद्र में आ गया।
भारतीय चित्रकला के क्षेत्र में मुगल शैली एक विशेष स्थान रखती है। मुगल शैली की चित्रकला के विकास के विभिन्न चरणों एवं उनकी विशेषताओं का उल्लेख करें।
उत्तर :
भारतीय चित्रकला के विकास में मुगलों का विशिष्ट योगदान रहा है। मुगल शासकों के द्वारा करवाई गई चित्रकारी में ईरानी और फारसी प्रभाव स्पष्ट दिखाई देता है।
भारत में मुगल शैली की चित्रकला का जन्म हुमायूँ के शासनकाल में प्रारंभ हुआ। शेरशाह से पराजित होने के पश्चात् हुमायूँ ने फारस एवं अफगानिस्तान के अपने निर्वसन के दौरान मुगल चित्रकला की नींव रखी। फारस में हुमायूँ की मुलाकात दो चित्रकारों-मीर सैय्यद अली एवं ख्वाजा अब्दुस्मद से हुई। इन्होंने ही मुगल चित्रकला की नींव रखी। आगे चलकर अकबर के शासनकाल में चित्रकला की मुगल शैली अपने सर्वोत्कृष्ट स्थान पर पहुँच गई। इस काल में चित्रकारी सामूहिक रूप से की जाती थी जिसमें एक से अधिक कलाकार मिलकर किसी चित्र का निर्माण करते थे। फलस्वरूप चित्रकला की मुगल शैली स्वदेशी भारतीय चित्रकला शैली और फारसी चित्रकला की सफावी शैली के संश्लेषण के रूप में विकसित हुई।
अकबर के समय चित्रकला के मुख्य रूप से दो विषय थेः 1. दरबार की प्रतिदिन की घटनाओं का चित्रण 2. छवि चित्रण। इसी समय मुगल चित्रकला पर भारतीय प्रभाव भी गहरा हो गया।
जहाँगीर के शासनकाल के दौरान मुगल चित्रकला ने पराकाष्ठा को प्राप्त हुआ। जहाँगीर स्वयं एक महान चित्रकार एवं कला का पारखी था। जहाँगीर के समय चित्रकला की मुगल शैली, पारसी प्रभाव से मुक्त हो गई। इस समय कलाकारों ने नीले और लाल जैसे जीवंत रंगों का उपयोग करना आरंभ किया और चित्रें को त्रियामी प्रभाव देने में सक्षम हो गए। जहाँगीर प्रकृति प्रेमी था। अतः उसे पशु-पक्षियों, पेड़-पौधों के चित्रण में विशेष आनंद आता था। उदाहरण के लिये ‘चिनार’ के पेड़ पर असंख्य गिलहरी बैठी है, का चित्रण इसी समय अबुल हसन के द्वारा किया गया। जहाँगीर के समय में छवि चित्रण की तुलना में पांडुलिपि के चित्रण का महत्त्व कम हो गया। ‘तुजुक-ए-जहाँगीरी’ ही एकमात्र पांडुलिपि चित्र का उदाहरण है। जहाँगीर के समय मुगल चित्रकला में यूरोपीय चित्रकला शैली का प्रभाव और गहरा हो गया जो कि अकबर के काल से शुरू हुई थी।
शाहजहाँ के शासनकाल में मुगल चित्रकला ने अपनी गुणवत्ता को बनाए रखा। इसके शासनकाल में रेखांकन और बॉर्डर बनाने की तकनीक में उन्नति हुई। शाहजहाँ को दैवीय प्रतीकों वाली अपनी तस्वीर बनाने का शौक था एवं इसके शासनकाल के दौरान कई सचित्र पांडुलिपियाँ भी तैयार की गई। औरंगजेब के अधीन चित्रकला को शाही संरक्षण मिलना बंद हो गया क्योंकि इसने चित्रकला को इस्लाम के विरुद्ध माना। इससे चित्रकला की क्षेत्रीय शैलियों का विकास हुआ, जैसे- राजस्थानी चित्रकला शैली, पहाड़ी चित्रकला शैली। अर्थात् यह कहा जा सकता है कि औरंगजेब के बाद मुगल चित्रकला अन्य क्षेत्रों में भी फैल गई तथा कई अन्य विशेषताओं के साथ नए रूप में पैदा हुई।
ब्रिटिश शासन की भू-राजस्व नीतियों का सामाजिक तथा आर्थिक दुष्परिणाम यह रहा कि उसनें सदियों से चले आ रहे भारतीय सामाजिक ढाँचे को बदलकर रख दिया। विवेचना करें।
उत्तर :
उत्तर की रूपरेखा:
ब्रिटिश शासन की भू-राजस्व नीतियां 
ब्रिटिश की भू-राजस्व नीतियों का सामाजिक- आर्थिक प्रभाव
बंगाल विजय के उपरांत अंग्रेजों द्वारा अत्यधिक आर्थिक लाभ कमाने तथा भारत में अपनी स्थिति को सुदृढ़ करने के उद्देश्य से कई नीतियों का अनुसरण किया गया। इन नीतियों में सबसे महत्त्वपूर्ण थी भू-राजस्व व्यवस्था। जिसके तहत मुख्य रूप से तीन प्रकार की भू-राजस्व व्यवस्थाएँ लागू की गई, जिनमें स्थायी बंदोबस्त, महालबाड़ी और रैयतवाड़ी प्रणाली शामिल थी।
स्थायी बंदोबस्त के तहत ज़मींदारों को अपने क्षेत्र का पूर्ण स्वामित्व प्रदान किया गया, साथ ही भू-राजस्व की राशि के निर्धारण का अधिकार ज़मींदारों को दे दिया गया। इसका परिणाम यह हुआ कि जहाँ अंग्रेजों को आर्थिक लाभ प्राप्त हुए वहीं ज़मींदारों की स्थिति भी मज़बूत हुई लेकिन किसानों व काश्तकारों के शोषण में वृद्धि होने लगी। रैयतबाड़ी व्यवस्था के तहत रैयतों को भूमि का मालिकाना हक तो प्रदान कर दिया गया किंतु भू-राजस्व की अत्यधिक दर होने के कारण किसानों की स्थिति में कोई आवश्यक सुधार नहीं आया। उपरोक्त दोनों व्यवस्था के आशानुरूप प्रगति न हो पाने के कारण महालबाड़ी व्यवस्था लाई गई। इस व्यवस्था के तहत भू-राजस्व की निर्धारण महाल या संपूर्ण ग्राम के उत्पादन के आधार पर किया जाता था। और महाल के समस्त कृषक भू-स्वामियों के भू-राजस्व का निर्धारण संयुक्त रूप से किया जाता था, परंतु भू-राजस्व की अदायगी कृषक भू-स्वामियों द्वारा व्यक्तिगत रूप से की जाती थी। इस व्यवस्था में भी कई खामियाँ विद्यमान थीं।
कुल मिलाकर यदि देखा जाए तो अंग्रेजों की भू-राजस्व नीति ने भारतीय कृषि अर्थव्यवस्था पर नकारात्मक प्रभाव छोड़ा। इसके साथ ही, कुटीर उद्योग-धंधे तबाह होने के परिणामस्वरूप जमीन पर दवाब बढ़ने लगा, भूमि जोत का औसत कम होने लगा, किसान ऋण के चंगुल में फँसने लगा। इस व्यवस्था ने उस प्राचीन समाजिक ढ़ाँचे को बर्बाद कर दिया जिसमें किसान सदियों से निवास कर रहे थे। इसने उन सभी सामाजिक बंधनों को तहस-नहस कर दिया जिसने ग्रामीण समाज के विभिन्न वर्गों को आपस में जोड़े रखा था। इसे हम निम्नलिखित रूपों में देख सकते हैं-
सदियों से चली आ रही संयुक्त परिवार प्रणाली को तोड़ दिया। सामूहिक सहयोग का स्थान प्रतिस्पर्द्धा व प्रतियोगिता ने ले लिया। कृषि उत्पादन को बाहरी बाजार की आवश्यकताओं के अनुकूल बनाया जाने लगा। गांवों को विदेशी आयात के लिये खोल दिया गया जिससे ग्रामीण हस्तशिल्प उद्योगों को आत्यधिक क्षति होने लगी। और वे मजदूर बनने पर विवश हो गये।
इस प्रकार अंग्रेजों की भू-राजस्व नीति ने भारतीय परंपरागत सामाजिक ढ़ांचे को पूरी तरह से बदलकर रख दिया।
भारतीय कला कहीं न कहीं एक लंबी प्राचीन परंपराओं के आत्मसातीकरण को दर्शाती है, जो वर्तमान में भी अपनी मौलिकता को संजोते हुए धर्म, दर्शन और परंपरा के माध्यम से जीवन का मार्गदर्शन करती रही है। टिप्पणी करें।
उत्तर :
उत्तर की रूपरेखा:
भारतीय कला की प्राचीन परंपरा का उल्लेख करें।
बताएँ कि यह किस प्रकार अपनी मौलिकता को संजोते हुए धर्म, दर्शन और परंपरा के माध्यम से जीवन का मार्गदर्शन करती रही है। 
भारतीय कला एक लंबी अवधि में विकसित हुई है। प्राचीन हड़प्पा सभ्यता से लेकर आधुनिक समय तक धर्म,दर्शन और परंपरा के कई तत्त्वों के सम्मिश्रण से यह अत्यंत समृद्ध हुई है और इसकी निरंतरता आज भी जीवन के विभिन्न क्षेत्रों में बनी हुई है।
धार्मिक क्षेत्र में हड़प्पा एवं वैदिक सभ्यता के विश्वासों, जैसे-जल पूजा,अग्नि पूजा, पशुपति पूजा, वृक्ष पूजा,विभिन्न देवताओं एवं प्रकृति की पूजा,यज्ञ परंपरा आदि तथा बौद्ध,जैन,शैव,भागवत् एवं शाक्त आदि धर्मों के तत्त्वों को हम आज भी चित्र, प्रतीक एवं मूर्तियों में देख सकते हैं। वर्तमान समय में धर्म के क्षेत्र में पीपल की पूजा,नाग पूजा,यज्ञ परंपरा,गाय एवं कूबड़ वाले बैल का सम्मान,स्वास्तिक चिह्न का शुभ कार्यों में प्रयोग,विभिन्न देवताओं जैसे शिव,विष्णु आदि की मूर्तियों की उपासना तथा इन धर्मों के विश्वास एवं परंपराएँ,बुद्ध एवं महावीर की उपासना,इस्लाम धर्म की मान्यता आदि तत्त्वों  की निरंतरता वास्तुकला एवं चित्रकला में हम आज भी देख सकते हैं जो प्राचीन काल से लेकर वर्तमान समय तक जीवन का मार्गदर्शन करती रही हैं। साथ ही,दर्शन के क्षेत्र में हड़प्पा और वैदिककालीन बहुदेववादी विचार एवं दर्शन, एकेश्वरवाद,सन्यास की अवधारणा,पतंजलि की योग परंपरा,भक्ति और सूफी दार्शनिकों के विचारों की साहित्य,कला के माध्यम से हम आज भी इनकी अनुभूति करते हैं। आज भारत संपूर्ण विश्व में योग के माध्यम से हमारी प्राचीन वसुधैव कुटुम्बकम की भावना को साकार कर रहा है।
हड़प्पा एवं वैदिककालीन शवाधान पद्धतियाँ तथा विभिन्न संस्कार,गुरु-शिष्य परंपरा, पूजा-पद्धतियों आदि की निरंतरता को भी हम कला के अन्य क्षेत्रों के माध्यम से देख सकते हैं; जैसे प्राचीनकालीन स्थलों के उत्खननों से प्राप्त साक्ष्य एवं साहित्य एवं महाकाव्य (जैसे-रामायण) आदि जो आज भी हमारा मार्गदर्शन कर रहे हैं। उदाहरण के तौर पर वर्तमान में रामलीला का मंचन होना।
प्राचीन काल में विकसित कला के विभिन्न रूप,जैसे मूर्ति कला,स्थापत्य कला, चित्रकला,संगीत कला आदि की निरंतरता आज भी बनी है। वर्तमान की नगरीय योजना पद्धति हड़प्पा सभ्यता की नगरीय योजना से प्रेरित है। मौर्यकालीन सारनाथ स्तम्भ के शीर्ष का प्रयोग भारत सरकार द्वारा सरकारी चिह्न के रूप में किया जा रहा है। प्राचीन दक्षिण भारत से संबंधित नटराज की मूर्ति,भरतनाट्यम,कथकली आदि भी भारतीय नृत्य परंपरा का आधार हैं। वर्तमान मधुबनी चित्रकला शैली,कलमकारी चित्रकला आदि प्राचीन काल का ही विकसित रूप हैं। प्राचीन काल में विकसित कव्वाली,ख्याल आदि विभिन्न रागों का आज भी संगीत कला के क्षेत्र में प्रयोग हो रहा है।
इस प्रकार,प्राचीन कला की विभिन्न परंपराएँ आज भी जीवन के विभिन्न क्षेत्रों में हमारा मार्गदर्शन कर रही हैं तथा उसकी निरंतरता विभिन्न क्षेत्रों में दृष्टिगोचर हो रही है।
अफ्रीका में अपरिमित प्राकृतिक संसाधन है फिर भी औद्योगिक दृष्टि से यह बहुत पिछड़ा महाद्वीप है। समीक्षा कीजिये।
उत्तर :
उत्तर की रूपरेखा:
अफ्रीका महाद्वीप के प्राकृतिक संसाधनों पर प्रकाश डालें।
यहाँ के औधोगिक पिछड़ेपन को कारणों सहित स्पष्ट करें।
भौगोलिक विस्तार तथा जनसंख्या की दृष्टि से विश्व का दूसरा सबसे बड़ा महाद्वीप अफ्रीका प्राकृतिक संसाधनों से परिपूर्ण है। किंतु संसाधनों की प्रचुरता के बाद भी यह महाद्वीप औद्योगिक दृष्टि अपेक्षाकृत कमजोर है।
संसाधनों की दृष्टि से देखा जाए तो अफ्रीका में हीरा,प्लेटिनम, कोबाल्ट तथा क्रोमियम जैसी बहुमूल्य धातुओं का वृहद भंडार पाया जाता है। उदाहरण के लिये, बोत्सवाना तथा कांगो गणराज्य हीरे के उत्पादन की दृष्टि से महत्त्वपूर्ण हैं। इसके अलावा दक्षिण अफ्रीका के किम्बरले तथा प्रिटोरिया विश्व के प्रमुख हीरा-उत्पादक क्षेत्रों में शामिल हैं। वर्तमान समय में सर्वाधिक बहुमूल्य धातु में से एक माने जाने वाले सोना का सर्वाधिक उत्पादन दक्षिण अफ्रीका में होता है। यहाँ का जोहान्सबर्ग स्वर्ग खनन हेतु विश्व प्रसिद्ध है। इसके अलावा, यूरेनियम, तांबा, मैंगनीज तथा एस्बेस्टस जैसे खनिज भी अफ्रीका में प्रचुर मात्रा में पाए जाते हैं। अफ्रीका में सर्वाधिक बॉक्साइट उत्खनन गिनी मे, तांबे का भंडार जायरे की कटंगा प्रदेश में तथा ग्रेफाइट का निक्षेप मेडागास्कर देश में पाया जाता है।
धातु के अलावा यहाँ जीवाश्म आधारित खनिज भी पर्याप्त मात्रा में उपलब्ध हैं। अफ्रीका के नाइजीरिया, ट्यूनीशिया तथा अल्जेरिया जैसे प्रदेश पेट्रोलियम की दृष्टि से महत्त्वपूर्ण है।
इसके अलावा कृषि आधारित संसाधन भी अफ्रीका में पर्याप्त मात्रा में उपलब्ध है। केन्या चाय उत्पादन के लिये प्रसिद्ध है, वहीं दक्षिण अफ्रीका का डरबन रसदार फलों के उत्पादन के लिये प्रसिद्ध है। घाना के आसपास का क्षेत्र कोको उत्पादन और निर्यात के लिये विश्व प्रसिद्ध है वहीं अफ्रीका के मरुस्थल पशुपालन की दृष्टि से महत्त्वपूर्ण है।
किंतु प्राकृतिक संसाधनों की प्रचुरता के बाद भी औद्योगिक दृष्टि से यह महाद्वीप अत्यंत पिछड़ा है। अफ्रीका के कमजोर औद्योगिक विकास की पृष्ठभूमि को इसके उपनिवेशीकरण से जोड़कर देखा जा सकता है। लंबे समय तक पश्चिमी देशों के उपनिवेश बने रहने के कारण यहाँ उद्योगों का पर्याप्त विकास नहीं हो पाया। वस्तुतः पश्चिमी देश अपने उद्योगों के विकास के लिये अफ्रीका का प्रयोग कच्चा माल के स्रोत तथा तैयार उत्पादों को के गंतव्य के रूप में करते रहे हैं। जिससे अफ्रीका का औद्योगिक विकास बाधित हुआ। इसके अलावा, उपनिवेशीकरण से न केवल अफ्रीका में गरीबी का विस्तार हुआ बल्कि वहां के मानव संसाधनों का भी अपेक्षित विकास नहीं हो पाया। गरीबी के कारण उद्योगों के विस्तार के लिये यहाँ अपेक्षित निवेश की कमी को देखा जा सकता है। वहीं मानव संसाधनों के अपर्याप्त विकास के कारण प्रौद्योगिकी या नवाचार की कमी को भी देखा जा सकता है। कमजोर प्रौद्योगिकी के कारण कच्चे माल का दोहन यहाँ एक दुरूह कार्य बन गया है। अवसंरचना तथा बाजा़र की कमी और आतंकवादी गतिविधियों के विस्तार ने भी उद्योगों के विकास को नकारात्मक रूप से प्रभावित किया।
अफ्रीका के संसाधनों के उचित प्रयोग को सुनिश्चित कर यहाँ उद्योगों का पर्याप्त विकास किया जा सकता है।
अंग्रेजों द्वारा अवध पर विजय से नवाब के साथ-साथ ताल्लुकेदारों की भी बेदखली सुनिश्चित हो गई। जिससे संपूर्ण सामाजिक व्यवस्था नष्ट हो गई। चर्चा करें।
उत्तर :
उत्तर की रूपरेखा:
बताएँ कि अंग्रेजों के द्वारा अवध विजय से ताल्लुकेदारों के हित किस प्रकार प्रभावित हुए।
इससे सामाजिक व्यवस्था पर पड़ने वाले प्रभाव को स्पष्ट करें।
1856 में अवध का अधिग्रहण अंग्रेजों की साम्राज्य विस्तार की नीति का तार्किक परिणाम था। इसमें कुशासन के आरोप के आधार पर अवध के नवाब वाजिद अली शाह को गद्दी से उतार दिया गया तथा अवध को प्रत्यक्ष रुप से ब्रिटिश साम्राज्य में मिला लिया गया। किंतु, अवध के विलय से नवाब के साथ-साथ ताल्लुकेदारों ताल्लुकेदारों की शक्ति भी समाप्त हो गई।
तालुकदार कई पीढ़ियों से भूमि और राज्यव्यवस्था को नियंत्रित करते आए थे। उन्हें नवाब द्वारा स्वतंत्र संरक्षक रखने तथा किलो के निर्माण की स्वायत्तता प्राप्त थी।
अंग्रेज मानते थे कि ताल्लुकेदारों का वहाँ की भूमि व्यवस्था में कोई योगदान नहीं है। अतः अपनी इस धारणा के तहत उन्होंने अपने मध्यस्थों के उन्मूलन की नीति के द्वारा उनके विशेष अधिकार समाप्त कर दिये। उन्होंने ताल्लुकेदारों की सशस्त्र सेना को प्रतिबंधित कर दिया और उनके किलों को भी नष्ट कर दिया।
इसके अलावा, अंग्रेजों की इस नीति से अवध की संपूर्ण सामाजिक व्यवस्था पर प्रभाव पड़ा। इसे निम्नलिखित रूपों में देखा जा सकता है-
पारंपरिक रुप से ताल्लुकेदार किसानों के साथ प्रत्यक्ष रुप से जुड़े हुए थे। इससे न केवल तालुकदार बल्कि किसान भी इस व्यवस्था से पर निर्भर थे। नवाब तथा  ताल्लुकेदारों के अधिकारों को समाप्त करने से सम्पूर्ण सामाजिक व्यवस्था प्रभावित हुई।नवाब का प्रशासन तथा सेना को भंग किए जाने से हजारों कुलीन तथा पदाधिकारी और उनके सिपाही बेरोजगार हो गए। उसी प्रकार जो व्यापारी दुकानदार तथा दस्तकार अवध के दरबारों और ताल्लुकेदारों  की सेवा में कार्यरत थें उनकी जीविका भी चली गई।  इससे संपूर्ण समाज में बेरोजगारी की स्थिति को बढ़ावा मिला और आर्थिक रुप से सम्पूर्ण सामाजिक व्यवस्था नकारात्मक रूप से प्रभावित हुई। इसके अलावा मध्यस्थों के रूप में ताल्लुकेदारों को हटाने का लाभ साधारण जनता को नहीं मिल पाया। साधारण जनता को अब पहले से भी अधिक भू-राजस्व तथा खाने पीने की वस्तुओं, मकानों और न्याय के लिये अधिक टैक्स दना पड़ रहा था। पारंपरिक अवस्था की तुलना में अब किसान गरीबी की समस्या से अधिक जूझ रहे थे। 
इस प्रकार नवाबों तथा ताल्लुकेदारों के पतन ने सामाजिक ताने बाने को तोड़कर संपूर्ण सामाजिक व्यवस्था का पतन कर दिया।
कोरिऑलिस बल को परिभाषित करते हुए मौसम संबंधी गतिविधियों में इसके महत्त्व की चर्चा करें। बताएँ कि भूमध्य रेखा पर इसका न शून्य क्यों होता है?
उत्तर :
उत्तर की रूपरेखा:
कोरिऑलिस बल को परिभाषित करते हुए मौसम सम्बक्न्धी गतिविधियों में इसकी भूमिका को स्पष्ट करें।
बताएँ कि भूमध्य रेखा पर इसका मान शून्य क्यों होता है।
कोरिऑलिस बल एक आभासी बल है जो पृथ्वी के घूर्णन के कारण उत्पन्न होता है। वस्तुतः पृथ्वी के विभिन्न अक्षांशों में परिधि का आकार तथा केंद्र से दूरी  के कारण पृथ्वी की घूर्णन गति भिन्न भिन्न होती है। इस गति-भिन्नता के कारण कोई भी गतिमान वस्तु जो एक अक्षांश से दूसरे अक्षांश की ओर गतिमान होती है, उस पर यह बल कार्य करने लगता है। कोरिऑलिस बल के कारण उत्तरी गोलार्द्ध में वायु की गति की दिशा के दाएं ओर तथा दक्षिणी गोलार्द्ध में गति की दिशा के बाईं ओर बल लगता है।
मौसम संबंधी गतिविधियों में कोरिऑलिस बल के प्रभाव को निम्नलिखित रूपों में देखा जा सकता है-
यह बल उपोष्ण कटिबंधीय उच्च वायुदाब पेटी तथा उप ध्रुवीय निम्न दाब पेटियों के निर्माण में सहायक होता है।
इसके अलावा चक्रवात तथा प्रतिचक्रवात के निर्माण में भी कोरिऑलिस बल का महत्त्वपूर्ण योगदान है। इसके  कारण चक्रवात उत्तरी गोलार्द्ध में घड़ी की सुई की विपरीत दिशा में तथा दक्षिणी गोलार्द्ध में घड़ी की सुई की दिशा में घूर्णन करते हैं।
महासागरीय धाराओं  के दिशा परिवर्तन में भी यह बल सहायक होता है।
ऊपरी स्तर के वायु को प्रभावित कर यह बल जेट स्ट्रीम के निर्माण में भी महत्वपूर्ण भूमिका का निर्वाह करता है।
इसके अलावा,  यह बल दक्षिण-पश्चिमी व्यापारिक पवनें तथा मानसून पवनों के निर्माण में भी सहायक है।
 भूमध्य रेखा पर कोरियालिस बल का मान शून्य होने के निम्नलिखित कारण हैं-
भूमध्य रेखा पर उत्तरी गोलार्द्ध का आभासी बल और दक्षिणी गोलार्द्ध का आभासी बल एक दूसरे को संतुलित कर देते हैं, जिससे परिणामी कोरिऑलिस बल लगभग शून्य हो जाता है।
विषुवत रेखा पर कोणीय आवेग के परिवर्तन की दर अपेक्षाकृत कम होती है जिससे यह बल कम हो जाता है।
इसके अलावा, विषुवत रेखा पर कोई  पदार्थ घूर्णन अक्ष के समानांतर होता है जिससे कोरिऑलिस बल का मान शून्य हो जाता है।
भारतीय कला, संस्कृति और स्थापत्य के क्षेत्र में विजयनगर साम्राज्य के योगदान की चर्चा करें।
उत्तर :
उत्तर की रूपरेखा:
विजयनगर साम्राज्य की कला, संस्कृति और स्थापत्य का उल्लेख करें।
बताएँ कि यह भारतीय कला,संस्कृति और स्थापत्य के विकास में किस प्रकार सहायक है।
भारतीय कला संस्कृति और स्थापत्य के विकास की दृष्टि से विजयनगर साम्राज्य अत्यंत महत्वपूर्ण रहा है। इस दौरान भारतीय कला तथा संस्कृति का बहुआयामी विकास हुआ। इसे निम्नलिखित रूपों में देखा जा सकता है-
विजयनगर साम्राज्य में कला एवं संस्कृति का विकास:
विजयनगर शासकों ने अपने दरबार में बड़े-बड़े विद्वानों एवं कवियों को स्थान दिया। इससे इस काल में साहित्य के क्षेत्र में अभूतपूर्व प्रगति हुई। राजा कृष्णदेव राय एक महान विद्वान, संगीतज्ञ एवं कवि थें। उन्होंने तेलुगू भाषा में ‘अमुक्तमाल्यदा’  तथा संस्कृत में ‘जांबवती कल्याणम्’ नामक पुस्तक की रचना की। उनके राजकवि पद्दन ने ‘मनुचरित्र’ तथा ‘हरिकथा शरणम्’ जैसी पुस्तकों की रचना की। वेदों के प्रसिद्ध भाष्यकार ‘सायण’ तथा उनके भाई माधव विजयनगर के शासन के आरंभिक काल से संबंधित हैं। सायन ने चारों वेदों  पर टीकाओं की रचनाकार वैदिक संस्कृति को बढ़ावा दिया।
चित्रकला के क्षेत्र में ‘लिपाक्षी शैली’ तथा नाटकों के क्षेत्र में ‘यक्षगान’ का विकास हुआ। लिपाक्षी कला शैली के विषय रामायण एवं महाभारत से संबंधित हैं। 
विजयनगर के शासकों ने विभिन्न धर्मों वाले लोगों को प्रश्रय दिया।  बारबोसा ने कहा है-“राजा इतनी स्वतंत्रता देता है कि...... प्रत्येक व्यक्ति बिना इस पूछताछ के कि वह ईसाई है या यहूदी, मूर है या विधर्मी, अपने मत और धर्म के अनुसार रह सकता है।  इससे भारत में एक समावेशी संस्कृति के निर्माण को बढ़ावा मिला।
विजयनगर साम्राज्य में स्थापत्य का विकास: 
विजयनगर साम्राज्य  में संस्कृति के साथ-साथ कला तथा वास्तुकला की भी उन्नति हुई। कृष्णदेव राय ने हजारा एवं विट्ठल स्वामी मंदिर का निर्माण करवाया। ये मंदिर स्थापत्य कला के उत्कृष्ट नमूने हैं। मंडप के अलावा ‘कल्याण मंडप’ का प्रयोग, विशाल अलंकृत स्तंभों का प्रयोग तथा एकात्मक कला से निर्मित स्तंभ एवं मूर्तियाँ विजयनगर स्थापत्य की विशिष्टता को दर्शाते हैं। स्थापत्य कला की दृष्टि से विजयनगर किसी भी समकक्ष नगर से कमतर नहीं था। अब्दुल रज्जाक विजयनगर को विश्व में कहीं भी देखें या सुने गए सर्वाधिक भव्य एवं उत्कृष्ट नगरों में से एक मानता है। उसका कहना था की नगर इस रीति से निर्मित है कि सात नगर-दुर्ग और उतनी ही दीवारें एक दूसरे को काटती हैं। सातवां दुर्ग जो अन्य दुर्गों के केंद्र में स्थित है, का क्षेत्र विस्तार हिरात नगर के बाजार केंद्र से 10 गुना बड़ा है।  बाजारों के साथ-साथ राजा के महलों में तराशे हुए चिकने और चमकीले पत्थरों से निर्मित असंख्य बहती धाराएँ और नहरें देखी जा सकती थीं। ये विजयनगर स्थापत्य की उत्कृष्टता को दर्शाते हैं।
स्पष्ट है कि भारतीय संस्कृति और स्थापत्य के विकास में विजयनगर साम्राज्य का अभूतपूर्व योगदान है।
जेट स्ट्रीम से आप क्या समझते हैं? इसके विभिन्न प्रकारों पर प्रकाश डालते हुए इसकी विशेषताएँ बताएँ। यह धरातलीय मौसम को किस प्रकार प्रभावित करता है? चर्चा करें।
उत्तर :
उत्तर की रूपरेखा:
जेट स्ट्रीम को परिभाषित करते हुए इनके विभिन्न प्रकारों को स्पष्ट करें।
इनकी विशेषताओं पर प्रकाश डालते हुए बताएँ कि यह मौसम को किस प्रकार प्रभावित करता है।
क्षोभमंडल की ऊपरी सीमा तथा समतापमंडल की निचली सीमा में तेजी से विसर्पण करने वाले वायु जो सामान्यतः पश्चिम से पूर्व की ओर चलती है, जेट स्ट्रीम  कहलाती है।इसकी उत्पत्ति का संबंध भूमध्य रेखा से ध्रुवों की ओर उत्पन्न होने वाली ताप प्रवणता, ध्रुवों  पर उत्पन्न  उच्च दाब तथा इसके ऊपर उत्पन्न निम्न दाब के कारण जनित परिध्रुवीय भंवर से है। वायुमंडल की ऊपरी भाग में बनने वाले निम्न वायुदाब के चारों ओर हवाएँ भँवर के रूप में प्रवाहित होने लगती है और जेट स्ट्रीम का निर्माण करती हैं।
जेट स्ट्रीम के प्रकार: 
ध्रुवीय राशि रात्रि जेट स्ट्रीम-इनका प्रभाव समतापमंडल में होता है।
ध्रुवीय वाताग्र जेट स्ट्रीम-इनका विस्तार 45 डिग्री से 65 डिग्री अक्षांशों के बीच होता है।
उपोष्णकटिबंधीय पछुआ जेट स्ट्रीम-इनका विस्तार 20 डिग्री से 40 डिग्री अक्षांशों के बीच होता है। यह भारतीय मानसून को प्रभावित करते हैं।
उष्णकटिबंधीय पूर्वी जेट स्ट्रीम- यह एक अस्थाई जेट स्ट्रीम है जो ग्रीष्म काल में दक्षिण एशिया के ऊपर बहती है। भारत में दक्षिणी-पश्चिमी मानसून के  उद्भव में इनकी महत्वपूर्ण भूमिका है।
 जेट स्ट्रीम की विशेषताएँ- 
जेट स्ट्रीम का संचरण ऊपरी क्षोभमंडल में 7.5 से 14 किलोमीटर  की ऊँचाई पर  एक संकरी पट्टी के रूप में पश्चिम से पूर्व दिशा की ओर होता है।
ये त्रिकोणीय पवने होती हैं, जिनकी लंबाई कई हजार किलोमीटर, चौड़ाई  सैकड़ों किलोमीटर तथा गहराई कुछ किलोमीटर तक होती है।
इनका विकास 20 डिग्री अक्षांश से ध्रुवों तक होता है। 
जेट स्ट्रीम मौसम में परिवर्तन से प्रभावित होते हैं। शीतकाल में इनका वेग तथा विस्तार अपेक्षाकृत अधिक होता है।
ग्रीष्मकाल में उत्तर की ओर खिसकने से इनके विस्तार में कमी आ जाती है। 
जेट स्ट्रीम मौसम को निम्नलिखित रूपों में प्रभावित करते हैं-
ध्रुवीय जेट  स्ट्रीम शीतोष्ण कटिबंधीय चक्रवातों की उत्पत्ति में सहायक होते हैं।
जेट स्ट्रीम के कारण क्षोभमंडल में वायु का अपसरण  तथा अभिसरण होने से वायुमंडल में चक्रवात एवं प्रतिचक्रवात की उत्पत्ति होती है।
जेट स्ट्रीम के कारण वायु का लंबवत संचार दोनों दिशाओं में होता है। चक्रवात के समय हवा ऊपर होती है और प्रतिचक्रवात के समय हवा नीचे आती है। इससे ध्रुवीय राशि रात्रि जेट स्ट्रीम  के कारण क्षोभमंडल और समतापमंडल के बीच वायु का प्रवाह होता है और मानव जनित प्रदूषण समतापमंडल में पहुँच कर ओजोन को नुकसान पहूँचाते हैं। 
जेट स्ट्रीम दक्षिण-पश्चिम मानसून की उत्पत्ति में भी सहायक है। इस प्रकार ये बाढ़ एवं सूखे के द्वारा भी मौसम को प्रभावित करते हैं।